19.10.2015

Statsbudsjettet 2016

FFOs

MERKNADER TIL

STORTINGETS

KOMMUNAL- OG FORVALTNINGSKOMITÉ

# Forord

## Samfunnsmessig likestilling og deltagelse

Funksjonshemmedes Fellesorganisasjon (FFO) er den største interessepolitiske paraplyorganisasjonen i Norge som jobber for velferden og rettighetene til funksjonshemmede og kronisk syke. FFOs viktigste krav til samfunnsutviklingen er rettferdig fordeling av godene og at samfunnet er tilrettelagt og tilgjengelig for mennesker som lever med funksjonshemninger og kronisk sykdom. Dette forutsetter politisk vilje til både endring og handling. Derfor er det viktig for oss å komme med konkrete tilbakemeldinger og endringsforslag i fagkomiteenes høringer i Stortingets arbeid med statsbudsjettet.

Nær en femtedel av befolkningen har funksjonsnedsettelser, mange har kroniske sykdommer eller er pårørende. FFO har 77 medlemsorganisasjoner med over 335 000 enkeltmedlemmer. Derfor blir listen på våre forslag til de ulike komiteene nødvendigvis bredspektret og lang. Hovedmålet med regjeringens statsbudsjett for 2016 er arbeid, aktivitet og omstilling. Det er viktig at alle grupper i det norske samfunnet inkluderes i dette – også personer med funksjonsnedsettelser og kroniske sykdommer. Vi ser dessverre få tegn til det i dette budsjettet. Kommunene står overfor store oppgaver i 2016: Kommunereform og bosetting av flyktninger i tillegg til alle de andre lovpålagte oppgavene. Det er viktig og helt nødvendig at kommunene rustes økonomisk til å møte denne situasjonen og samtidig gir alle som er helt avhengig av det gode velferdstjenester.

Norge ratifiserte FN-konvensjonen for mennesker med nedsatt funksjonsevne i 2013. I år rapporterer myndighetene på om konvensjonen er fulgt opp i det norske samfunnet. FFO har fått ansvaret for å koordinere en skyggerapport, en parallell rapport fra sivilt samfunn, som lanseres 3. desember. Derfor leser vi statsbudsjettet for 2016 spesielt med henblikk på funksjonshemmedes rettigheter og oppfyllelsen av disse. Vi erfarer dessverre altfor ofte at det er én ting å ha rett på papiret, det er noe helt annet å få denne rettigheten i praksis.

 Oslo, 19. oktober 2015



 Knut Magne Ellingsen

 Arbeidende styreleder

 FFO er funksjonshemmedes organisasjoners samarbeidsorgan i Norge

 FFO ble stiftet 21. september 1950

 FFO har 77 medlemsorganisasjoner med over 335.000 medlemmer

 FFO er organisert i 19 fylker

 FFO er organisert i mange av landets kommuner

FFO-dok: SB2016-Merknad-KOM

Trykk: Oktober 2015

Opplag: 40 eksemplarer

# Innhold

[Rammetilskudd til kommuner (Kap.571) 4](#_Toc433009233)

[Kap. 575 Ressurskrevende tjenester 5](#_Toc433009234)

[Kap. 580 Bostøtte 6](#_Toc433009235)

[Universell utforming 8](#_Toc433009236)

# Rammetilskudd til kommuner (Kap.571)

**FFOs tilrådning**

* FFO ber komiteen om å sikre kommunenes økonomi i en tid der kommunene står overfor store utfordringer, slik at innbyggerne får de tjenestene de har lovfestet rett til.

Regjeringen har satt i gang et omfattende arbeid med en kommunereform frem mot 2017, som vil kreve store ressurser i form av tid, penger og mennesker - også i forberedelsesfasen. Erfaringene fra både NAV-reformen og Samhandlingsreformen viser at store strukturendringer går ut over tjenester. I tillegg får norske kommuner et stort arbeid med å bosette flyktninger, en gruppe som også har krav på oppfølging og tjenester.

Kommunene har fått en reell styrking av sin økonomi i 2016-budsjettet. Regjeringen kommer også med en tilleggsproposisjon knyttet til bosetting av flyktninger. FFO er imidlertid urolige for at regjeringen ikke har satt av tilstrekkelig med ressurser til både å utføre de pålagte tjenestene og å gjennomføre kommunereformen. Økte utgifter blant annet i pleie- og omsorgssektoren forsterker vår bekymring. Det gjelder blant annet økningen i antall personer med behov for ressurskrevende tjenester og mer oppfølging av pasienter som er ferdigbehandlet i sykehus.

Vi ser også at mange kommuner er i en økonomisk situasjon som gjør at de bruker midler som regjeringen har lagt klare føringer for til andre formål. Både for 2014 og 2015 ble det bevilget store summer for å styrke helsestasjoner og skolehelsetjenesten. Dette følger regjeringen også opp i 2016 med 200 nye millioner. Det ble anslått at økningen i 2014 ville føre til 300–350 nye årsverk. Men tall fra SSB viser at kommunene bare opprettet 112 nye stillinger, og at kun 30 prosent av midlene faktisk gikk til dette formålet. Resten havnet i asfalt, eldreomsorg eller til å betale lån. Det viser at kommunene prioriterer andre formål med midlene de får hvis de ikke er øremerket.

Regjeringens hovedfokus i de kommende årene må være at kommunene gis muskler nok til å opprettholde tjenestetilbudet og løse andre viktige oppgaver, som kommunereformen og bosetting av flyktninger. Det må sikres at mennesker som trenger gode, stabile tjenester i kommunene ikke kommer i bakleksa og at kronisk syke og funksjonshemmede får tjenester de er avhengig av i sitt daglige liv.

FFO ber derfor komiteen om å sikre kommunenes økonomi i en tid der kommunene står overfor store utfordringer, slik at innbyggerne får de tjenestene de har lovfestet rett til. Vi anbefaler også øremerking av midler til skolehelsetjenesten og helsestasjoner, samt å senke innslagspunktet for ressurskrevende tjenester ut over pris- og lønnsvekst.

# Kap. 575 Ressurskrevende tjenester

**FFOs tilrådning**

* For budsjettåret 2016 ber FFO komiteen om å redusere innslagspunktet fra det forslåtte

1 081 000 kroner, til 1 071 000 kr, slik at økningen følger prisveksten.

* FFO ber komiteen om på sikt å ta initiativ til en reduksjon av innslagspunktet for ressurskrevende tjenester, slik at fordelingen av kostnaden mellom kommunene og staten blir mer lik.

Post 60 Toppfinansieringsordningen

Formålet med toppfinansieringsordningen er å sikre at tjenestemottakere som krever stor ressursinnsats fra det kommunale tjenesteapparatet får et best mulig tilbud, uavhengig av kommunens økonomiske situasjon. Kommunene får i dag kompensert 80 prosent av egne netto lønnsutgifter til helse- og omsorgstjenester over et visst innslagspunkt.

I 2015 er innslagspunktet 1 043 000 kroner. Regjeringen foreslår å øke den til 1 081 000 i 2016, en økning på 10.000 kroner per bruker ut over prisvekst. Det utgjør 75 mill i merkostnader for kommunene. Kommunene betaler allerede størstedelen av kostnaden ved ordningen - 12 mrd kroner mot statens 8 mrd[[1]](#footnote-1). Kommunene opplever økt ansvar og press rundt helse- og omsorgstjenester, og skal fremover også bruke ressurser på mange andre krevende oppgaver.

FFO er redd for at et høyt innslagspunkt i ordningen vil føre til færre og dårligere tjenester, og økt uforutsigbarhet i livene til sterkt funksjonshemmede mennesker. Toppfinansieringsordningen har ulik utbredelse i kommunene og endringsforslaget vil trolig innebære at forskjellene mellom tjenesteleveransene i kommunene blir større.

For budsjettåret 2016 ber FFO komiteen om å redusere innslagspunktet fra det forslåtte
1 081 000 kroner, til 1 071 000 kr, slik at økningen følger prisveksten. På lengre sikt ber vi komiteen om å ta initiativ til en reduksjon i innslagspunktet for ressurskrevende tjenester, slik at fordelingen av kostnaden mellom kommunene og staten blir mer lik.

# Kap. 580 Bostøtte

**FFOs tilrådning**

* FFO anmoder komiteen om å etterspørre en permanent bostøtteløsning for uføretrygdede allerede i Revidert Nasjonalbudsjett 2016, slik at ingen faller ut av bostøtteordningen på grunn av at ny uføretrygdordning gir økt bruttoinntekt.
* FFO ber komiteen om å sikre at alle uføre med økt bruttoinntekt i 2015-ligningen fanges opp i den midlertidige skjermingsordningen.
* FFO ber komiteen om å støtte forslaget om å øke maksimalgrensen på boutgiftstaket med 900 kroner for alle, og at taket økes med ytterligere 2000 kroner for andre til og med femte husstandsmedlem.

Bostøtte for uføretrygdede med økt brutto inntekt

Det foreslås i Prop. 1 S (2015-2016) at den midlertidige skjermingen av uføre som har fått høyere inntekt på grunn av uførereformen videreføres ut 2016. Det vises også til at det arbeides videre med en permanent ordning. FFO hadde forventet at en løsning på denne situasjonen kom i statsbudsjettet for 2016. Vi ber derfor komiteen om å løfte dette inn i Revidert Nasjonalbudsjett 2016.

Det er uheldig at nye regler ikke er på plass innen 1. juli 2016, og at man i stedet forlenger kompensasjonsordningen som ble vedtatt i budsjettet for 2015. I henhold til fjorårets budsjettproposisjon var det om lag 1000 uføre som kom inn under overgangsordningen. Fra 1. juli vil det være langt flere uføre som kan falle ut av bostøtten, siden ligningen for 2015 foreligger som grunnlag for beregning av bostøtte. FFO er bekymret for dette.

I et brev til Arbeids- og sosialkomiteen, datert 29. mai 2015, skrev Arbeids- og sosialminister Robert Eriksson:

"Uførereformen får konsekvenser for den statlige bostøtteordningen. Når bruttoytelsen øker, vil en del uføretrygdede få lavere bostøtte, eller støtten vil falle bort. Kommunal- og moderniseringsministeren har orientert meg om at beregninger viser at uten kompenserende tiltak medfører reformen bortfall av bostøtte for anslagsvis 13 700 husstander. Om lag 23 300 uføretrygdede vil få redusert bostøtte. I gjennomsnitt vil reduksjonen være 9 000 kroner pr. år. Stortinget har vedtatt midlertidige tiltak fram til 1. juli 2016 som skal hindre at uføretrygdede som allerede mottar bostøtte får støtten redusert som en følge av overgangen til ny uføretrygd. Kommunal og moderniseringsministeren har orientert meg om at Kommunal- og moderniseringsdepartementet vil komme tilbake til saken i statsbudsjettet for 2016."

 Innst. 369 S (2014–2015)

FFO får mange henvendelser fra uføretrygdede som er urolige for bostøtten. Vi ber derfor om en snarlig permanent bostøtteløsning, samt at det sikres at alle uføre med økt bruttoinntekt i 2015-ligningen fanges opp i den midlertidige skjermingsordningen.

Økning av boutgiftstaket

Boutgiftstaket er den øvre grensen for boutgifter som kan legges til grunn for beregning av bostøtten. Det er positivt at regjeringen i årets budsjett foreslår å øke boutgiftstaket ytterligere. For å øke bostøtten til husstandene med de høyeste boutgiftene, foreslår regjeringen i budsjettforslaget å øke maksimalgrensen med 900 kroner for alle mottakere, og at husstander med mange medlemmer kan komme bedre ut når boutgiftstaket øker med 2000 kr for hver husstandsmedlem fra og med det andre til og med det femte. Det er bra at det satses ekstra på familier med lav inntekt og flere barn.

Vi ber komiteen om å støtte forslagene knyttet til økning av boutgiftstaket.

# Universell utforming

**FFOs tilrådning**

* FFO ber komiteen om å påse at den varslede planen for universell utforming kommer i 2016.
* FFO anmoder komiteen om å foreslå for regjeringen at den varslede handlingsplanen og tilhørende fremdriftsplan for universell utforming blir forpliktende med øremerkede økonomiske rammer, særlig innenfor sektoransvaret IKT, bygg og bolig.
* FFO ber komiteen sikre at kravene til universell utforming i plan- og bygningsloven og teknisk forskrift sikrer alle en kvalitativt god bolig med god tilgjengelighet.

Handlingsplan for universell utforming

I budsjettproposisjonen fra Barne-, likestillings- og inkluderingsdepartementet står det at regjeringen tar sikte på å legge frem en ny handlingsplan for universell utforming med hovedvekt på IKT og velferdsteknologi i 2016. FFO ga sine innspill til ny handlingsplan allerede høsten 2013, samt i januar 2015. Vi fikk beskjed om at den skulle legges frem i april 2015. Dette ble senere utsatt til september - og handlingsplanen foreligger fortsatt ikke. Dette beklager FFO sterkt fordi vi frykter at det vil forsinke og hindre arbeidet med å få et universelt utformet Norge i 2025.

Stortinget har videre anmodet regjeringen om å legge frem et forslag til fremdriftsplan for å nå visjonen om et universelt utformet samfunn frem mot 2025. Vi ber komiteen gjenta denne anmodningen og understreke at dette haster.

FFO mener generelt at arbeidet med universell utforming har vært for lite prioritert på mange samfunnsområder de seneste årene. En ny handlingsplan som følges opp med konkrete tiltak og årlige bevilgninger, er nødvendig for å sikre en positiv utvikling fremover. FFO savnet målrettede tiltak på tvers av sektorene i handlingsplanen for perioden 2009-2013, og vi forventer at en ny handlingsplan inneholder dette. Det er nødvendig for et godt og helhetlig resultat.

Vi er overrasket over at et av fokusområdene i handlingsplanen skal være velferdsteknologi, siden dette i utgangspunktet ikke har noe med universell utforming å gjøre. FFO mener at evalueringsrapporten[[2]](#footnote-2) og innspillene fra organisasjonene til ny handlingsplan må tillegges stor vekt i planarbeidet. Hovedfokus bør være på samferdselsområdet og offentlige bygg, særlig skoler. Midler må øremerkes for å sikre universell utforming på disse områdene innen 2025.

Programkategori 13.40 Forvaltningsutvikling og IKT-politikk

Kommunal- og moderniseringsdepartementet har det overordnede ansvaret for å samordne IKT-politikken. FFO opplever manglende bevissthet i departementet rundt universell utforming innen IKT, og at sektoransvarsprinsippet ikke er ivaretatt på en god måte. Dette bekreftes gjennom den første målingen av universell utforming av nettsider som tilsynet i Difi har gjennomført. Den viser at norske virksomheter har utfordringer med å nå målene for universell utforming både i privat og offentlig sektor.

I den varslede handlingsplanen skal som nevnt hovedvekten legges på IKT og velferdsteknologi. FFO ser frem til å se det konkrete innholdet på IKT-området. Vi tror ikke den økonomiske innsatsen på IKT-området står i forhold til behovet på området universell utforming. Norge er i internasjonal målestokk kommet langt innen digitalisering av samfunnet, og burde ligget i forkant også innen universell utforming av IKT.

Kap 581 Bolig og bomiljøtiltak

Universell utforming er ivaretatt i norsk lovgivning, men gjelder kun for nybygg. Det finnes fortsatt, seks år etter at diskriminerings- og tilgjengelighetsloven kom, ingen plan for når eksisterende bygningsmasse skal være universelt utformet, noe FFO beklager sterkt.

Når kun 7 % av offentlige bygg i norske kommuner har tilgjengelig inngangsparti og kun 61 % av bygg som Statsbygg forvalter har trinnfri hovedatkomst forstår alle at det er mye ugjort. Situasjonen på mange norske skoler er også svært alvorlig og tilgjengeligheten dårlig. Det er bra at regjeringen gir et engangstilskudd på 500 mill. kroner til vedlikehold og rehabilitering av skoler og omsorgsbygg, utenom rammen. Dette er imidlertid langt fra tilstrekkelig.

FFO ber komiteen vektlegge at regjeringen må beskrive tydelige prioriteringer og tidsfrister for når ulike byggkategorier skal være tilgjengelig/universelt utformet i den varslede handlingsplanen.

Valgfriheten i boligmarkedet for personer med fysisk funksjonshemning er begrenset, siden kun ti prosent av den norske boligmassen har en akseptabel tilgjengelighetsstandard. Teknisk forskrift (TEK 10) har i de senere årene bidratt til at antall tilgjengelige boliger har økt, selv om takten har vært lav. Men forskriften er under sterkt press, til tross for at dokumentasjon viser at kravene påvirker boligprisene i svært liten grad.

FFO har vært tydelig på nødvendigheten av å ha krav om generell tilgjengelighet i alle nye boliger, og beklager at regjeringen har valgt å redusere tilgjengelighetskravene i teknisk forskrift til plan- og bygningsloven på flere områder. Det vil på sikt gi et ekskluderende samfunn.

FFO ber komiteen påse at handlingsplanen for universell utforming kommer i 2016 med øremerkede økonomiske rammer, samt sikre at kravene til universell utforming i plan- og bygningsloven og teknisk forskrift ikke svekkes ytterligere.

1. I 2013 var statens kostnad for ordningen på 5,8 mrd. kroner, mens kommunenes andel var på 9 mrd. kroner. Det gir en fordeling ut fra budsjettet for 2015 på 7,8 mrd kroner for staten, og 12 mrd kroner for kommunene. Kilde: Ivar Brevik, forsker ved NIBR. [↑](#footnote-ref-1)
2. Evaluering av regjeringens handlingsplan for universell utforming 2009-2013 [↑](#footnote-ref-2)